Ehdotus: NEUVOSTON ASETUS tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosiksi 2002, 2003 ja 2004 sekä asetuksen (ETY) N:o 2075/92 muuttamisesta

(komission esittämä)

PERUSTELUT

Komissio antoi 16. toukokuuta 2001 tiedonannon "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia" (KOM(2001) 264 lopullinen).

Tiedonannossa käsitellään yhteisön tasolla toteutettavia toimenpiteitä, joilla pyritään rajoittamaan kansanterveydelle aiheutuvia riskejä, ja suositetaan seuraavien toimenpiteiden toteuttamista: "Ohjataan yhteisen maatalouspolitiikan perusteella maksettavat tuet niin, että niillä edistetään terveellisiä, korkeatasoisia tuotteita ja käytäntöjä pikemmin kuin määrää. "Mukautetaan vuonna 2002 tehtävän tupakkajärjestelmän arvioinnin jälkeen järjestelmää niin, että tupakanviljelyyn myönnettävät tuet lopetetaan vähitellen ja samalla toteutetaan toimenpiteitä, joilla autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa. Tällöin olisi päätettävä myös ripeästä aikataulusta."

Raakatupakka-alan yhteisestä markkinajärjestelystä 30. kesäkuuta 1992 annetun neuvoston asetuksen (ETY) N:o 2075/92 [1] 26 artiklassa säädetään, että parlamentille ja neuvostolle esitetään kertomus tupakan yhteisen markkinajärjestelyn toiminnasta ennen 1. huhtikuuta 2002. Kyseiseen määräpäivään mennessä on mahdollista esittää kertomus, joka perustuu yksinomaan jäsenvaltioiden satovuodelta 1999 ja osittain satovuodelta 2000 toimittamiin tietoihin.

[1] EYVL L 215, 30.7.1992, s. 70. Asetus sellaisena kuin se on viimeksi muutettuna asetuksella (EY) N:o 1336/2000 (EYVL L 154, 27.6.2000, s. 2).

Komissio on kuitenkin maataloustoimenpiteiden järjestelmällisen arvioinnin yhteydessä aloittanut raakatupakka-alan yhteistä markkinajärjestelyä koskevan tutkimuksen niiden vaikutusten arvioimiseksi, joita yhteisön sääntelyllä on raakatupakka-alalla. Päätelmät lienevät valmiita vuoden 2002 lopussa.

Komission tiedonannossa esitettyjen suuntaviivojen mukainen ehdotus tehdään vuoden 2003 ensimmäisellä vuosineljänneksellä.

Tällä neuvoston asetusehdotuksella on tarkoitus vahvistaa palkkiot ja takuukynnykset seuraaviksi kolmeksi vuodeksi ja muuttaa eräitä tupakan yhteisen markkinajärjestelyn säännöksiä.

A. Palkkioiden ja kynnysten vahvistaminen satovuosille 2002, 2003 ja 2004

Edellä esitetyistä syistä ehdotus kattaa kolmen vuoden ajanjakson, joka on tarpeen meneillään olevan arviointitutkimuksen tekemiseksi, alan uudistusta koskevien uusien suuntaviivojen vahvistamiseksi ja tuotantosuunnan muuttamista koskevan sääntelyn täytäntöönpanemiseksi.

Lajikeryhmä V:n markkinoilla on huomattavia menekkivaikeuksia, ja sen viljelyn lopettamiseksi on aloitettu tehostettu tukitoimi. On tarpeen toimia johdonmukaisesti myös palkkion suuruuden suhteen, jotta tuottajia kannustettaisiin joko siirtymään muihin lajikkeisiin, joiden myyntimahdollisuudet ovat paremmat, tai luopumaan tupakan viljelystä kiintiöiden takaisinosto-ohjelmassa. Muiden lajikeryhmien osalta palkkioiden määrä ehdotetaan vahvistettavaksi satovuoden 2001 tasolle.

Koska on tehty ehdotus tupakka-alan rahastoon (ks. kohta B) pidätettävän määrän lisäämisestä, kaikista tuottajien saamista palkkioista vähennetään vuodesta 2004 lähtien lisäksi vielä yksi prosentti vuonna 2003 ja kolme prosenttia vuonna 2004.

Takuukynnysten osalta ehdotus on seurausta kahdesta toimesta:

- tuotantomallin ajantasaistaminen takuukynnyksen sisällä kolmen viimeksi kuluneen satovuoden aikana pyydettyjen siirtojen perusteella, jolloin tuotantoa on voitu kohdistaa markkinoilla enemmän kysyttyihin lajikkeisiin,

- määrien mukauttaminen valikoidusti suhteessa viime vuosina todettuun käyttöön ja markkinoiden kysyntään ja erityisesti lajikeryhmien I, II, III ja V osalta viime vuosien tuotantosuuntausten ja kulutuksen huomioon ottamiseksi ja näiden tupakkalajikkeiden kysynnän ja tarjonnan välisen tasapainon saavuttamiseksi.

Takuukynnyksiä alentamalla saadaan 31,4 miljoonan euron määrärahasäästöt.

B. Asetuksen (ETY) N:o 2075/92 muutokset

Asetuksen 6 artiklan 5 kohtaan tehtävällä muutoksella pyritään tarjoamaan jäsenvaltioille mahdollisuus soveltaa tarjouskilpailujärjestelmää ainoastaan yhteen lajikeryhmään. Asianomaiset jäsenvaltiot eivät ole käyttäneet kyseistä järjestelmää, jolla voitaisiin merkittävästi nostaa erityisesti tiettyjen lajikkeiden kauppahintoja, koska mekanismin soveltaminen kaikkiin lajikeryhmiin on tehnyt siitä monimutkaisen. Ehdotetulla muutoksella voidaan tarjouskilpailun soveltaminen rajoittaa yhteen lajikeryhmään.

Kansallinen varanto on luotu tuotannon rakennemuutoksen edistämiseksi, ja sillä kannustetaan ottamaan käyttöön ja ryhmittämään tehokkaampia tilarakenteita. Kansalliseen varantoon on siirretty 0,5-2 prosenttia kiintiöistä. Tämä ei kuitenkaan ole ollut riittänyt luomaan kriittistä massaa, joka tarvitaan edistämään tilojen rakenneuudistusta alalla, jonka taloudellinen ja sosiaalinen tilanne on jo entisestään heikko. Sitä vastoin siirtämis- ja uudelleenjakamismekanismi on luonut kansallisella tasolla hallinnollisia ja toiminnallisia vaikeuksia, jotka vaikuttavat haitallisesti tuottajiin. Tämän vuoksi järjestelmää on aiheellista yksinkertaistaa poistamalla kansallista varantoa koskevat säännökset.

Yhteisön tupakka-alan rahasto perustettiin maataloustutkimuksen ohjaamiseksi vähemmän haitallisen ja ympäristöystävällisemmän tuotannon kehittämiseen sekä tupakan haittavaikutuksista tiedottamiseksi. Saatujen kokemusten perusteella yhteisön ulottuvuus ei tuo maataloustutkimuksen alalla riittävää lisäarvoa, jolla voitaisiin perustella ja kompensoida toimien hallinnoinnin monimutkaisuutta yhteisön tasolla. Lisäksi komission tiedonannossa "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia" (KOM(2001) 264 lopullinen) suositetaan seuraavien toimenpiteiden toteuttamista: "Ohjataan yhteisen maatalouspolitiikan perusteella maksettavat tuet niin, että niillä edistetään terveellisiä, korkeatasoisia tuotteita ja käytäntöjä pikemmin kuin määrää. Mukautetaan vuonna 2002 tehtävän tupakkajärjestelmän arvioinnin jälkeen järjestelmää niin, että tupakanviljelyyn myönnettävät tuet lopetetaan vähitellen ja samalla toteutetaan toimenpiteitä, joilla autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa. Tällöin olisi päätettävä myös ripeästä aikataulusta."

Yhteisön tupakka-alan rahaston toiminta-alaa ehdotetaan siis muutettavaksi ja maataloustutkimuksen ala korvattavaksi tukitoimilla, jotka koskevat tupakantuottajien tuotantosuunnan muuttamiseen ja työpaikkoja luoviin taloudellisiin toimiin liittyvien erityisaloitteiden kehittämistä. Rahastoon pidätettävä määrä olisi nostettava kolmeen prosenttiin satovuonna 2003 ja viiteen prosenttiin satovuonna 2004. Näin voidaan lisätä määrärahoja tupakan haittavaikutuksista kertovien tiedotustoimien ja tuotantosuunnan muuttamiseen liittyvien aloitteiden rahoittamiseksi. Jälkimmäinen, uutta painotusta edustava toimi voidaan panna täytäntöön kansallisella tasolla tuotantosuunnan muuttamista koskevien erityistoimien yhteydessä, ja sen tarkoituksena on täydentää kiintiöiden takaisinosto-ohjelmaa ja kehittää yhteisvaikutusta sen kanssa.

2001/0276 (CNS)

Ehdotus: NEUVOSTON ASETUS tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosiksi 2002, 2003 ja 2004 sekä asetuksen (ETY) N:o 2075/92 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen [2],

[2] EYVL C

ottaa huomioon Euroopan parlamentin lausunnon [3],

[3] EYVL C

ottaa huomioon talous- ja sosiaalikomitean lausunnon [4],

[4] EYVL C

sekä katsoo seuraavaa:

(1) Raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92 [5] 4 artiklassa säädetään, että palkkioiden ja lisätukien määrät vahvistetaan ottaen huomioon erityisesti eri tupakoiden tähänastiset ja ennustetut menekkimahdollisuudet tavanomaisissa kilpailuolosuhteissa. Palkkioiden määrät olisi vahvistettava ja sidottava ne satovuosiksi 2002, 2003 ja 2004 vahvistettuihin takuukynnyksiin.

[5] EYVL L 215, 30.7.1992, s. 70. Asetus sellaisena kuin se on viimeksi muutettuna asetuksella (EY) N:o 1336/2000 (EYVL L 154, 27.6.2000, s. 2).

(2) Jäsenvaltiokohtaiset takuukynnykset olisi vahvistettava lajikeryhmittäin satovuosiksi 2002, 2003 ja 2004 asetuksen (ETY) N:o 2075/92 8 artiklan toisen kohdan ja 9 artiklan 2 kohdan perusteella ottaen huomioon erityisesti asianomaisten tuotantoalueiden markkinaolosuhteet sekä sosioekonomiset ja maataloudelliset olosuhteet. Kynnykset on vahvistettava hyvissä ajoin, jotta tuottajat voivat suunnitella edellä mainittujen satovuosien tuotantonsa.

(3) Asetuksen (ETY) N:o 2075/92 6 artiklan 5 kohdassa säädetään, että jäsenvaltiot voivat soveltaa viljelysopimuksiin tarjouskilpailujärjestelmää. Nykyisten säännösten mukaan kyseistä järjestelmää sovellettaessa sen on koskettava kaikkia samassa jäsenvaltiossa tuotettujen tupakkalajikkeiden ryhmiä. Järjestelmää ei ole vielä sovellettu, koska jäsenvaltioiden mukaan tarjouskilpailujärjestelmää olisi perusteltua soveltaa ainoastaan tiettyihin lajikeryhmiin. Tarjouskilpailun käyttämistä olisi edistettävä raakatupakan kauppahinnan kohottamiseksi, ja tässä tarkoituksessa olisi vahvistettava säännökset varmistaen entistä suurempi joustavuus, jotta jäsenvaltiot voisivat soveltaa kyseistä mekanismia yksinomaan tiettyihin lajikeryhmiin.

(4) Asetuksen (EY) N:o 2075/92 9 artiklan 5 kohdan mukaisesti perustetun kansallisen kiintiövarannon avulla ei ole saavutettu sellaisten tuottajien tuotantosuunnan muuttamiseen ja sellaisten tilojen rakenneuudistukseen liittyviä tavoitteita, joita varten kyseinen varanto oli tarkoitettu. Erityisesti jäsenvaltioiden vahvistamien varannon uudelleenjakamisperusteiden soveltaminen kansallisella tasolla ja varantoon alussa siirrettyjen määrien vähäinen prosenttiosuus eivät ole olleet riittäviä saamaan aikaan haluttuja vaikutuksia. Lisäksi on syytä todeta, että kansallisen varannon hallinnointi on lisännyt hallinnollista taakkaa ja monimutkaistanut liikaa kiintiöiden hallinnointia, minkä vuoksi kiintiöiden jakaminen on viivästynyt huomattavasti. Järjestelmää olisi tämän vuoksi yksinkertaistettava poistamalla kyseinen mekanismi.

(5) Komission tiedonannossa "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia" [6] suositetaan seuraavien toimenpiteiden toteuttamista: "Ohjataan yhteisen maatalouspolitiikan perusteella maksettavat tuet niin, että niillä edistetään terveellisiä, korkeatasoisia tuotteita ja käytäntöjä pikemmin kuin määrää. Mukautetaan vuonna 2002 tehtävän tupakkajärjestelmän arvioinnin jälkeen järjestelmää niin, että tupakanviljelyyn myönnettävät tuet lopetetaan vähitellen ja samalla toteutetaan toimenpiteitä, joilla autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa. Tällöin olisi päätettävä myös ripeästä aikataulusta."

[6] KOM(2001) 264 lopullinen.

(6) Tämän uuden painopisteen vuoksi yhteisön tupakka-alan rahaston toiminta-alaa ehdotetaan muutettavaksi ja maataloustutkimuksen ala korvattavaksi tukitoimilla, jotka koskevat tupakantuottajien tuotantosuunnan muuttamiseen ja työpaikkoja luoviin taloudellisiin toimiin liittyvien erityisaloitteiden kehittämistä. Rahastoon pidätettävä määrä on aiheellista nostaa kolmeen prosenttiin satovuonna 2003 ja viiteen prosenttiin satovuonna 2004. Näin voidaan lisätä määrärahoja tupakan haittavaikutuksista kertovien tiedotustoimien ja tuotantosuunnan muuttamiseen liittyvien aloitteiden rahoittamiseksi. Jälkimmäinen, uutta painotusta edustava toimi voidaan panna täytäntöön kansallisella tasolla tuotantosuunnan muuttamista koskevien erityistoimien yhteydessä, ja sen tarkoituksena on täydentää kiintiöiden takaisinosto-ohjelmaa ja kehittää yhteisvaikutusta sen kanssa.

(7) Asetus (ETY) N:o 2075/92 on syytä muuttaa vastaavasti,

ON ANTANUT TÄMÄN ASETUKSEN:

1 artikla

Tämän asetuksen liitteessä I vahvistetaan asetuksen (ETY) N:o 2075/92 3 artiklassa tarkoitetut kunkin raakatupakkaryhmän palkkioiden ja lisätukien määrät satovuosille 2002, 2003 ja 2004.

2 artikla

Tämän asetuksen liitteessä II vahvistetaan asetuksen (ETY) N:o 2075/92 8 ja 9 artiklassa tarkoitetut takuukynnykset lajikeryhmittäin ja jäsenvaltioittain satovuosille 2002, 2003 ja 2004.

3 artikla

Muutetaan asetus (ETY) N:o 2075/92 seuraavasti:

1) Korvataan 6 artiklan 5 kohta seuraavasti:

"5. Jos jäsenvaltion rakenteet sallivat, se voi soveltaa viljelysopimuksiin tarjouskilpailujärjestelmää, joka koskee kaikkia 1 kohdassa tarkoitettuja, yhdestä lajikeryhmästä ennen tupakan toimittamisen aloituspäivää tehtyjä sopimuksia."

2) Poistetaan 9 artiklan 5 kohta.

3) Korvataan 13 artikla seuraavasti:

"13 artikla

1. Perustetaan yhteisön tupakka-alan rahasto, joka rahoitetaan pidättämällä:

- 2 prosenttia palkkiosta satovuonna 2002,

- 3 prosenttia palkkiosta satovuonna 2003,

- 5 prosenttia palkkiosta satovuonna 2004.

2. Rahastosta rahoitetaan seuraavia toimia:

a) kaikissa muodoissa tapahtuvan tupakankulutuksen haittavaikutuksia koskevan tietämyksen parantaminen erityisesti tiedotus- ja valistustoimien avulla, tiedonkeruun parantaminen tupakankulutuksen suuntausten selvittämiseksi ja tupakointia yhteisössä koskevien epidemiologisten tutkimusten tekemiseksi, tupakoinnin ehkäisemistä koskevat tutkimukset;

b) raakatupakan tuottajien tuotantosuunnan muuttamista tai muita työpaikkoja luovia taloudellisia toimintoja koskevat erityistoimet 14 artiklan 1 kohdassa tarkoitetuissa ohjelmissa sekä tutkimukset, jotka koskevat mahdollisuuksia muuttaa raakatupakan tuottajien tuotantosuunta muihin kasvilajeihin tai muiden toimintojen suuntaan."

4 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan satovuodesta 2002 alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...]

Neuvoston puolesta

Puheenjohtaja

LIITE I TUPAKANLEHTIEN PALKKIOT SATOVUOSINA 2002, 2003 ja 2004

>TAULUKON PAIKKA>

LISÄTUET

Lajikkeet // Euroa/kg

Badischer Geudertheimer, Pereg, Korso // 0,5509

Badischer Burley E ja sen hybridit // 0,8822

Virgin D ja sen hybridit, Virginia ja sen hybridit // 0,5039

Paraguay ja sen hybridit, Dragon vert ja sen hybridit, Philippin, Petit Grammont (Flobecq), Semois, Appelterre // 0,4112

LIITE II TAKUUKYNNYKSET SATOVUONNA 2002 (tonnia)

>TAULUKON PAIKKA>

TAKUUKYNNYKSET SATOVUONNA 2003 ja 2004 (tonnia)

>TAULUKON PAIKKA>

>TAULUKON PAIKKA>

>TAULUKON PAIKKA>